Resolució 534/2020, d'1 d'octubre
Resolució 533/2020, d'1 d'octubre
Si hom té en compte que el concepte d'informació pública definit per l'article 2.b LTAIPBG es caracteritza pel fet que la informació es troba en poder de l'Administració, aquest requisit no es compleix en aquests casos, perquè allò demanat és informació futura, que encara no existeix en el moment de presentar la sol·licitud, de manera que difícilment pot estar en poder de ningú.
La GAIP ha aplicat en diverses ocasions aquest criteri, i inadmès reclamacions que tenen per objecte informació futura, com és el cas d'aquestes.
Resolució 532/2020, d'1 d'octubre
L'antecedent 5 posa de manifest que la persona reclamant ha indicat explícitament la seva voluntat de desistir d'aquest procediment i, per tant i en aplicació de les consideracions fetes al paràgraf anterior, és procedent finalitzar la Reclamació, sense necessitat de formular cap altre declaració.
Resolució 530/2020, d'1 d'octubre
Les persones interessades poden desistir de la seva sol·licitud, i en aquest cas el procedent serà que l'Administració declari la finalització del procediment corresponent, llevat que hi hagi d'altres persones interessades, que no és el cas.
Res impedeix que aquesta facultat pugui ser exercida per la persona reclamant en relació amb la seva Reclamació, amb els efectes indicats.
Resolució 529/2020, d'1 d'octubre
Tots els membres de l'Ajuntament tenen dret a accedir al registre d'entrades i sortides de documents, que té la naturalesa d'informació pública municipal i constitueix una informació pertinent i rellevant perquè puguin fer un seguiment acurat de l'activitat municipal, sens dubte molt útil per dur a terme les seves funcions representatives i de seguiment i control de l'Administració i del Govern local.
Naturalment, aquest dret d'accés ha de ser sens perjudici del necessari respecte dels límits legals aplicables al dret a la informació dels membres de l'Ajuntament (articles 164.3 TRLMRLC i 9.1 RPDP), que en el cas del registre de documents podrien comportar la necessitat de dissociar informacions relatives a dades personals especialment protegides o íntimes (per exemple dades indiciàries de salut, parelles de fet, consum de drogues, etc.), cautela que també seria convenient d'estendre a dades personals excessives o innecessàries (adreça, telèfon, etc.).
Aquesta precaució segurament requerirà o bé que les inscripcions registrals siguin prou cauteloses o neutres, de manera que no continguin dades a les quals no puguin accedir els membres de l'Ajuntament, o bé que els serveis municipals depurin les inscripcions registrals de les eventuals dades afectades per límits de l'article 164.3 TRLMRLC (i 9.1 RPDP), prèviament al seu lliurament als sol·licitants.
La legislació de règim local no preveu criteris d'igualtat entre els membres de l'Ajuntament, sinó de necessitat, al regular el seu dret d'accés a la informació municipal; per tant, la pretensió de la persona reclamant de què els membres del seu grup tinguin un accés a la informació municipal igual que el que exerceixen els membres de l'equip de govern no pot ser atesa, ja que l'abast d'aquest dret dels membres de l'equip de govern depèn individualment dels assumptes de la seva respectiva responsabilitat, ja que està limitat a ells, però podent abastar tota la informació afectada existent, mentre que els membres de l'oposició poden accedir a tots els assentaments registrals, llevat d'aquelles parts que contenen dades íntimes o personals especialment protegides; nogensmenys, aquesta diversitat de drets legals no impedeix la viabilitat d'una modalitat d'accés a la informació registral que, per disposició d'Alcaldia, sigui igual per a tots els membres de l'Ajuntament: que tots i totes tinguin accés als assentaments registrals depurats d'eventuals dades íntimes o especialment protegides; no hi ha cap precepte que impedeixi aquesta solució, que segurament seria la més senzilla des del punt de vista de l'administració municipal.
Ara bé, el que no pot fer la GAIP és requerir l'accés a unes dades futures, que encara no existeixen, cosa que podria privar d'efectivitat la resolució.
Resolució 528/2020, d'1 d'octubre
Encara no es té constància de l'efectivitat de l'accés sol·licitat i estimat, motiu pel qual el fonament jurídic següent de la Resolució fa referència a les facultats de la GAIP per a l'execució de les seves resolucions, pel cas que calgui fer-ne ús als efectes de garantir l'accés material a la informació sol·licitada.
Cal tenir en compte que aquesta Reclamació finalitza sobre la base de l'estimació municipal de la sol·licitud d'informació de la que deriva i el subsegüent compromís de facilitar a la persona reclamant a la informació sol·licitada; en conseqüència, qualsevol impediment o limitació de l'Ajuntament en relació amb l'efectivitat d'aquest accés s'ha de considerar com un incompliment de la Resolució, amb els efectes jurídics previstos legalment per a aquestes situacions.
Resolució 527/2020, d'1 d'octubre
S'ha de descartar que la informació que s'hauria de facilitar a la persona reclamant en execució d'aquesta Resolució hagi d'incloure la identitat de la persona física o jurídica que hagi venut o comprat els immobles a ESPIMSA; en part, perquè la literalitat de la sol·licitud no sembla incloure aquesta pretensió; però sobretot perquè aquesta dada afectaria els límits dels articles 21.1.f (drets i interessos privats legítims) i 24.2 (dades personals) LTAIPBG i en la ponderació entre els drets i interessos protegits per aquests límits i els inherents al dret d'accés a la informació pública, ponderació que és requerida sempre que concorrin límits al dret d'accés pels articles 22 i 24.2 LTAIPBG, haurien de prevaldre els límits indicats perquè la informació afectada per ells (la identitat del venedor o comprador dels immobles d'ESPIMSA) no és rellevant per a les finalitats de l'accés sol·licitat, que es limitaria a vetllar per a la destinació dels béns de l'empresa (antecedent 3).
Resolució 526/2020, d'1 d'octubre
Aquesta documentació, malgrat tenir la condició d'informació pública, segurament deu incloure dades privades, almenys en tots aquells casos que l'anterior titular era una persona privada i constin les seves dades al contracte o a l'escriptura.
La presència d'aquestes dades privades afecta els límits al dret d'accés a la informació pública regulats pels articles 21.1.f (altres drets privats legítims) i 24.2 (dades personals ordinàries) LTAIPBG; en aquests casos, els articles 22 i 24.2 LTAIPBG requereixen la ponderació entre els drets i interessos en joc, per tal de valorar si han de prevaldre els límits legals indicats o el dret d'accés a la informació pública afectada; en aquest cas la persona reclamant no ha aportat a aquest procediment consideracions sobre fins a quin punt és rellevant per a la finalitat de l'accés sol·licitat conèixer les dades de les persones privades que varen transferir els immobles a ESPIMSA i de la seva motivació de la Reclamació (antecedent 3) més aviat es desprèn que aquestes dades privades són irrellevants per a l'accés sol·licitat, la finalitat del qual seria bàsicament comprovar que els béns de l'empresa es destinen efectivament als fins per als quals es va crear ESPIMSA.
A la vista de les anteriors consideracions, es pot concloure que la supressió d'aquesta informació sobre contractes i escriptures de les dades relatives a les persones, físiques o jurídiques, que hi pugui haver no suposaria cap sacrifici per al dret d'accés, ni per a les terceres persones afectades.
L'article 51 del Reial Decret legislatiu 1/2004, de 5 de març, pel qual s'aprova el text refós de la Llei de Cadastre immobiliari, estableix que són dades protegides la identitat, el codi d'identificació i del domicili dels qui figurin en el cadastre immobiliari com a titulars, així com també els valors cadastrals; ara bé, a part de què la informació dels valors cadastrals no és sol·licitada, és obvi que aquesta reserva no opera quan la titularitat de l'immoble correspon a una Administració pública, ja que la difusió d'aquesta titularitat, com s'acaba de comentar al paràgraf anterior, és fins i tot una obligació de publicitat activa; per tant, cal entendre que no hi ha cap límit legal que pugui justificar la denegació d'aquesta informació.